Document ID: 32014R0078

DELEGIRANA UREDBA KOMISIJE (EU) br. 78/2014
оd 22. studenoga 2013.
o izmjeni priloga II. i III. Uredbi (EU) br. 1169/2011 Europskog parlamenta i Vijeća o informiranju potrošača o hrani, u pogledu određenih žitarica koje uzrokuju alergije ili netolerancije i hrane s dodatkom fitosterola, estera fitosterola, fitostanola i/ili estera fitostanola
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EU) br. 1169/2011 Europskog parlamenta i Vijeća od 25. listopada 2011. o informiranju potrošača o hrani (1), a posebno njezin članak 10. stavak 2. i članak 21. stavak 2.,
budući da:
(1)
Prilogom II. Uredbi (EU) br. 1169/2011 utvrđuje se popis tvari ili proizvoda koji uzrokuju alergije ili netolerancije. U Prilogu II. u točki 1. navode se, među ostalim, „kamut” i „pir”. Međutim, „kamut” je registrirani žig vrste pšenice poznate kao „pšenica khorasan”, a i pir je vrsta pšenice. „Pšenicu khorasan” i „pir” treba stoga u tom Prilogu u točki 1. navesti kao vrste pšenice.
(2)
Prilogom III. Uredbi (EU) br. 1169/2011 utvrđuje se popis hrane pri čijem označivanju treba dodati jednu ili više dodatnih pojedinosti. U točki 5.1. tog Priloga navodi se da označivanje hrane ili sastojaka hrane s dodatkom fitosterola, estera fitosterola, fitostanola ili estera fitostanola mora sadržavati, među ostalim, izjavu da je hrana isključivo namijenjena ljudima koji žele sniziti razinu kolesterola u krvi.
(3)
Ta izjava, zajedno sa zdravstvenim tvrdnjama odobrenima za tu hranu ili sastojke hrane, mogla bi kupce koji ne moraju kontrolirati razinu kolesterola u krvi potencijalno navesti na to da koriste proizvod te je stoga treba izmijeniti. U toj izmjeni treba se navesti tekst izjave kako je trenutačno navedena u Uredbi Komisije (EZ) br. 608/2004 (2). Ta će se Uredba staviti izvan snage i zamijeniti Uredbom (EU) br. 1169/2011 od 13. prosinca 2014.
(4)
Uredbu (EU) br. 1169/2011 treba stoga na odgovarajući način izmijeniti,
DONIJELA JE OVU UREDBU:
Članak 1.
Uvodna rečenica u točki 1. Priloga II. Uredbi (EU) br. 1169/2011 zamjenjuje se sljedećim:
„1.
Žitarice koje sadrže gluten, tj. pšenica (poput pira i pšenice khorasan), raž, ječam, zob ili njihovi sojevi dobiveni hibridizacijom te proizvodi od tih žitarica, osim:”.
Članak 2.
Podtočka 3. u drugom stupcu točke 5.1. Priloga III. Uredbi (EU) br. 1169/2011 zamjenjuje se sljedećim:
„3.
navodi se napomena da proizvod nije namijenjen osobama koje ne moraju kontrolirati razinu kolesterola u krvi;”.
Članak 3.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 22. studenoga 2013.

Labels: 0
3
17